Il-Kunsill żied ħdax-il negozjant prominenti u ħames entitajiet fuq il-lista ta' dawk soġġetti għal miżuri restrittivi kontra r-reġim Sirjan u s-sostenituri tiegħu. Dawn in-negozjanti u kumpaniji huma involuti fl-iżvilupp ta' proprjetà lussuża u proġetti oħra appoġġati mir-reġim, u bħala tali jappoġġaw u/jew jibbenefikaw mir-reġim Sirjan. Il-lista ta' sanzjonijiet issa tinkludi 270 persuna u 72 entità fil-mira ta' projbizzjoni fuq vjaġġar u ffriżar tal-assi. Is-sanzjonijiet tal-UE li huma fis-seħħ bħalissa kontra s-Sirja jinkludu wkoll embargo fuq iż-żejt, restrizzjonijiet fuq ċerti investimenti, iffriżar tal-assi tal-bank ċentrali Sirjan miżmuma fl-UE, u restrizzjonijiet fuq l-esportazzjoni ta' tagħmir u teknoloġija li jistgħu jintużaw għal repressjoni interna kif ukoll fuq tagħmir u teknoloġija għall-monitoraġġ jew l-interċettazzjoni ta' komunikazzjoni bl-internet jew bit-telefon. Is-sanzjonijiet fuq is-Sirja oriġinarjament ġew imposti fl-2011. Huma jiġu rieżaminati fuq bażi annwali, u r-rieżami li jmiss għandu jsir sal-1 ta' Ġunju. L-UE tibqa' impenjata li ssib soluzzjoni politika dejjiema u kredibbli għall-kunflitt fis-Sirja kif definita fir-riżoluzzjoni 2254 tal-Kunsill tas-Sigurtà tan-NU u fil-Komunikat ta' Ġinevra tal-2012. Kif iddikjarat fl-istrateġija tal-UE dwar is-Sirja adottata f'April 2017, kif affermat mill-ġdid fil-konklużjonijiet tal-Kunsill tas-16 ta' April 2018, l-UE hija tal-fehma li ma jistax ikun hemm soluzzjoni militari għall-kunflitt u tappoġġa bis-saħħa l-ħidma tal-Mibgħut Speċjali tan-NU u t-taħditiet bejn il-partijiet Sirjani f'Ġinevra. L-atti legali, inkluż l-ismijiet tal-persuni u l-entitajiet ikkonċernati, huma disponibbli fil-Ġurnal Uffiċjali tal-UE. Deċiżjoni tal-Kunsill tal-21 ta' Jannar, Ġurnal Uffiċjali tal-UE Is-Sirja: l-UE testendi b'sena s-sanzjonijiet kontra r-reġim, 28 ta' Mejju 2018 Is-Sirja: rispons tal-Kunsill għall-kriżi Skeda informattiva: L-UE u l-kriżi fis-Sirja Ara l-paġna tal-laqgħa